“โรงไฟฟ้าหงสา” หยุดผลิตฉุกเฉินเซ่นเหตุแผ่นดินไหว กฟผ.ยันไม่กระทบเขื่อนไทย
"โรงไฟฟ้าหงสา" หยุดผลิตฉุกเฉินเซ่นเหตุแผ่นดินไหว กฟผ.ยันไม่กระทบเขื่อนไทย
"โรงไฟฟ้าหงสา" หยุดผลิตฉุกเฉินเซ่นเหตุแผ่นดินไหว กฟผ.ยันไม่กระทบเขื่อนไทย
21 พ.ย. 2562

นายจรรยง วงศ์จันทร์พงษ์ ผู้ช่วยผู้ว่าการควบคุมระบบกำลังไฟฟ้า การไฟฟ้าฝ่ายผลิตแห่งประเทศไทย (กฟผ.) เปิดเผยว่า เขื่อนทุกเขื่อนของ กฟผ.ในไทยไม่ได้รับผลกระทบจากแผ่นดินไหวใน สปป.ลาว รวมทั้งสถานีไฟฟ้าแรงสูงน่าน ตรวจสอบแล้วไม่มีความเสียหาย  และเหตุการณ์นี้ไม่มีไฟฟ้าดับ กฟผ.สามารถผลิตไฟฟ้าจากโรงไฟฟ้าอื่นที่ใช้ก๊าซธรรมชาติทดแทน โรงไฟฟ้าถ่านหินหงสาใน สปป.ลาวที่หยุดผลิตชั่วคราวจากผลกระทบแผ่นดินไหว ซึ่งคาดว่าคงจะหยุดผลิตอย่างน้อย 2 วัน ซึ่งโดยปกติแล้วต้นทุนค่าไฟฟ้าจากเชิ้อเพลิงก๊าซฯ มีต้นทุนสูงกว่าถ่านหิน
ทั้งนี้ วันนี้ (21 พ.ย.) เมื่อเวลา 04.03 น. เกิดแผ่นดินไหวขนาด 5.9 ริกเตอร์ ความลึก 5 กิโลเมตร จุดศูนย์กลางอยู่บริเวณประเทศลาว ทางทิศตะวันออกเฉียงใต้ของ อ.เฉลิมพระเกียรติ จ.น่าน และส่งผลให้โรงไฟฟ้าหงสา เครื่องที่ 1 และ 2 หยุดการผลิตฉุกเฉินด้วยสัญญาณ Vibration high ขณะจ่ายโหลดรวม 985 MW และโรงไฟฟ้าหงสา เครื่องที่ 3 ลดการผลิตเหลือ 200 MW เหตุการณ์นี้ไม่มีไฟฟ้าดับ กฟผ.สามารถผลิตไฟฟ้าจากโรงไฟฟ้าอื่นที่ใช้ก๊าซทดแทน ต่อมาเวลา 06.51 น. โรงไฟฟ้าหงสา เครื่องที่ 3 หยุดการผลิตฉุกเฉิน หลังเกิดแผ่นดินไหวเพิ่มเติม (After shock)
อนึ่งโครงการโรงไฟฟ้าพลังความร้อนหงสาตั้งอยู่ในเมืองหงสา แขวงไซยะบุรี กำลังผลิตติดตั้ง 1,878 เมกะวัตต์ ใช้ถ่านหินเป็นเชื้อเพลิงในการผลิตไฟฟ้า ประกอบด้วย โรงไฟฟ้า 3 หน่วย กำลังผลิตติดตั้งหน่วย ๆ ละ 626 เมกะวัตต์ โดยจะผลิตกระแสไฟฟ้าจำหน่ายให้กับประเทศไทย 1,473 เมกะวัตต์ จำหน่ายให้กับ สปป.ลาว 100 เมกะวัตต์ และส่วนที่เหลือจะใช้สำหรับขบวนการผลิตทั้งในส่วนของเหมืองและโรงไฟฟ้า